Súradnice: 45°31′27″S 04°52′41″V﻿ / ﻿45,52417°S 4,87806°V﻿ / 45.52417; 4.87806

**Vienne** je mesto na juhovýchode Francúzska v departemente Isère a regióne Auvergne-Rhône-Alpes. Leží pri rieke Rhône asi 30 kilometrov južne od Lyonu. 

So svojimi 30 000 obyvateľmi je po Grenobli druhým najväčším mestom departementu Isère a významným regionálnym a turistickým centrom s mnohými historickými pamiatkami.

Dejiny
------

Antický chrám *Temple d'Auguste et de Livie*
V staroveku tu stálo oppidum galského kmeňa Allobrogov, v roku 47 pred Kr. si ho podmanili Staroveký Rím, vedený Caesarom. Allobrogovia potom Rimanov vytlačili, tí založili neďaleko odtiaľto v roku 43 pred Kr. mesto Lugdunum (dnešný Lyon). V dobe raného cisárstva sa Vienne opäť stalo rímskou kolóniou (meno Vienne začali používať Rimania, nezamieňať s Viedňou, tá bola v antických dobách nazývaná Vindobona), neskôr hlavným mestom provincie. V roku 257 sa mesto stalo súčasťou krátko trvajúceho Galského cisárstva. Ešte dnes je v meste a v okolí vidieť veľa pamiatok z tej doby, napr. chrám *Temple d'Auguste et de Livie*, zvyšky antického divadla, obranné múry, akvadukty, rímske cesty atď.

Hlavné mesto provincie sa už v raných kresťanských dobách stalo sídlom biskupa, podľa legendy bol prvým biskupom Crescent, žiak Svätého Pavla z Tarsu. Výskyt kresťanstva v oblasti je dokázaný od roku 177, z tej doby pochádza prvá písomná zmienka o diakonovi vo Vienne. 

V 5. storočí bolo Vienne hlavným mestom ríše germánskeho kmeňa Burgundov, tá sa v 6. storočí stala súčasťou Franskej ríše. V roku 869 pripísal franský kráľ Karol II. Holý celý distrikt grófovi Bosovi z Provensálska, ktorý sa v roku 879 vyhlásil kráľom Provensalska. Od roku 1032 patrilo Vienne k Rímsko-nemeckej ríši, ale skutočnú moc nad mestom mali arcibiskupi. Ich jediným protivníkom bol grófsky rod z Albonu, neskôr i šľachtický rod priamo z Vienne používajúci titul Dauphin (francúzsky delfín). V rokoch 1090 – 1119 bol miestnym arcibiskupom Guido Burgundský, ktorý v rokoch 1119 až 1124 bol pápežom ako Kalixtus II.

Pamiatky
--------

* *Bazilika sv. Petra* – ranorománska stavba patriaca benediktínom
* *Katedrála sv. Morica* – trojloďový gotický chrám
* *Temple d’Auguste et de Livie* – antický chrám

Vývoj počtu obyvateľov
----------------------

*Počet obyvateľov*

Osobnosti mesta
---------------

* Pilát Pontský (\* asi 10 pred Kr. – † ?), rímsky prefekt provincie Judea
* Miguel Serveto (\* 1511 – † 1553), španielsky lekár, teológ a humanista

Partnerské mestá
----------------

* Španielsko  Albacete, Španielsko
* Nemecko  Esslingen, Nemecko
* Arménsko  Goris, Arménsko
* USA  Greenwich, Connecticut, USA
* UK  Neath Port Talbot, Wales, Veľká Británia
* Poľsko  Piotrków Trybunalski, Poľsko
* Holandsko  Schiedam, Holandsko
* Italy  Udine, Taliansko
* Slovinsko  Velenje, Slovinsko

Iné projekty
------------

Commons
* Spolupracuj na Commons Commons ponúka multimediálne súbory na tému **Vienne (Isère)**

Externé odkazy
--------------

* Oficiálna stránka

Zdroj
-----

*Tento článok je čiastočný alebo úplný preklad článku Vienne (Isère) na českej Wikipédii.*

Pozri aj
--------

* Zoznam obcí departementu Isère


|  |  |
| --- | --- |
| Portal | Francúzsky portál |